**নারায়ণ দেবনাথ** (২৫ নভেম্বর ১৯২৫ ― ১৮ জানুয়ারি ২০২২) ছিলেন একজন বিখ্যাত ভারতীয় বাঙালি কমিক্স শিল্পী। তিনি হাঁদা ভোঁদা, বাঁটুল দি গ্রেট, নন্টে ফন্টে, বাহাদুর বেড়াল, ডানপিটে খাঁদু আর তার কেমিক্যাল দাদু, কৌশিক রায় প্রভৃতি বিখ্যাত কার্টুন চরিত্রের স্রষ্টা। পঞ্চাশ বছরেরও বেশি সময় ধরে তার লেখা ও আঁকা কমিকস ছোট-বড় বাঙালিকে মাতিয়ে রেখেছে। কমিক-স্ট্রিপ ছাড়াও তিনি শিশু-কিশোরদের উপন্যাস অলঙ্করণ করেছেন। শুকতারা, কিশোর ভারতী প্রভৃতি কলকাতা ভিত্তিক শিশু-কিশোরদের পত্রিকায় কমিকস গুলিকে ছোট ছোট খণ্ডে প্রকাশ করা হয়েছে। ২০২১ সালে ভারত সরকার ও পশ্চিমবঙ্গ সরকারের মনোনয়নের দ্বারা তাঁকে পদ্মশ্রী পুরস্কারে সম্মানিত করা হয়।

প্রারম্ভিক জীবন
---------------

নারায়ণ দেবনাথের জন্ম ও বেড়ে ওঠা ভারতের পশ্চিমবঙ্গ রাজ্যের হাওড়া জেলার শিবপুরে। পারিবারিক আদি বাসস্থান বাংলাদেশের বিক্রমপুর অঞ্চলে হলেও তার জন্মের আগেই পরিবার শিবপুরে এসে স্থায়ী ভাবে বসবাস করা শুরু করে। অল্প বয়স থেকেই শিল্পের প্রতি তার ঝোঁক ছিল। পারিবারিক পেশা স্বর্ণকার হওয়ায় অলঙ্কার প্রভৃতির নক্সা করার সুযোগ ছিল। দ্বিতীয় বিশ্বযুদ্ধের সময় তিনি আর্ট কলেজে পাঁচ বছরের ডিগ্রীর জন্য লেখাপড়া শুরু করলেও শেষ পর্যন্ত তা চালিয়ে যাননি, শেষ বর্ষে এসে পড়া ছেড়ে দেন। এরপরে কিছু বছর বিভিন্ন বিজ্ঞাপন সংস্থার জন্য কাজ করেন।

কমিকসে আবির্ভাব
---------------

নিজের বই প্রকাশ অনুষ্ঠানে - কলকাতা বইমেলা ২০১৪
বাংলা কমিকসের জগতে নারায়ন দেবনাথের আগমন ঘটে দেব সাহিত্য কুটিরের সম্পাদক মন্ডলীর উৎসাহে। তার প্রথম কমিকস হাঁদা ভোঁদা নামটিও তাদের প্রস্তাবিত। সেসময় বাংলা কমিকস বলতে ছিল একমাত্র প্রফুল্লচন্দ্র লাহিড়ি বা কাফি খাঁ'র আঁকা শেয়াল পণ্ডিত, যা তখন যুগান্তরে প্রকাশিত হত। হাঁদা ভোঁদা প্রকাশের সাথে সাথেই পাঠকদের সমাদর পায় এবং শুকতারা থেকে নিয়মিত প্রকাশিত হতে থাকে। শুরুতে দেবনাথ নিজেই হাঁদা ভোঁদায় অঙ্কন ও কালি বসানোর কাজ করতেন। পরবর্তীতে তা গ্রেস্কেলে প্রকাশ করার ব্যবস্থা করা হয়। হাঁদাভোদা ৫৩ সপ্তাহ ধরে শুকতারা পত্রিকায় চলেছিল।

নারায়ণ দেবনাথের প্রথম রঙীন কমিক স্ট্রিপ ছিল বাঁটুল দি গ্রেট। ১৯৬৫ সালে বাঁটুল দি গ্রেটের সৃষ্টি করেছিলেন তিনি। নারায়ণবাবুর কথায়, কলকাতার কলেজস্ট্রিট থেকে ফেরার পথে তিনি বাঁটুলের কল্পনা করেন ও তৎক্ষণাৎ তার প্রতিকৃতি এঁকে ফেলেন। যদিও তিনি শুরুতে বাঁটুলকে কোনো অলৌকিক শক্তি (সুপার পাওয়ার) দেন নি।

পরবর্তীকালে কিশোর ভারতী পত্রিকা দল নারায়ণবাবুর কাছে বিশেষ পুজোসংখ্যার ব্যাপারে এসে পৌঁছয়। তখন সম্পাদক ছিলেন প্রেমেন্দ্র মিত্র। পরে দীনেশচন্দ্র চট্টোপাধ্যায় সম্পাদক হিসেবে নারায়নবাবুকে গোয়েন্দা-গল্প (স্ট্রিপের) প্রস্তাব দেন যা পরে পরিণত হয় 'ব্ল্যাক ডায়মন্ড ইন্দ্রজিৎ রায়' চরিত্রে। ১৯৬৯ সালে নন্টে-ফন্টের সৃষ্টি করেন নারায়ণ দেবনাথ। কিশোর ভারতীতে তার আঁকা প্রথম ধারাবাহিক কমিক স্ট্রিপ হলো 'ম্যাজিশিয়ান পটলচাঁদ', যার একটি সংখ্যা বেরোয়। ২০১১ সালে লালমাটি প্রকাশন তার বিরল কাজগুলি পুনরায় প্রকাশ করে নারায়ণ দেবনাথ সমগ্র ১ম ও ২ খন্ড হিসেবে। ২০১২ সালে বাঁটুল প্রথমবার ইংরেজিতে অনুবাদ করা হয়।

মুখ্য/ধারাবাহিক কমিক চরিত্র
---------------------------

নারায়ণ দেবনাথ
* বাঁটুল দি গ্রেট (প্রথম প্রকাশ ১৯৬৫)
* হাঁদা ভোঁদা (প্রথম প্রকাশ ১৯৬২)
* নন্টে ফন্টে (প্রথম প্রকাশ ১৯৬৯)
* বাহাদুর বেড়াল (প্রথম প্রকাশ ১৯৮২)
* ব্ল্যাক ডায়মন্ড ইন্দ্রজিৎ রায়
* ম্যাজিশিয়ান পটলচাঁদ
* ডানপিটে খাঁদু আর তার কেমিক্যাল দাদু
* গোয়েন্দা কৌশিক রায়
* পেটুক মাস্টার বটুকলাল
* শুঁটকি আর মুটকী
* হাসির অ্যাটম বোম

মৃত্যু
------

তিনি ১৮ জানুয়ারি ২০২২ তারিখে মৃত্যুবরণ করেন। মৃত্যুকালে তার বয়স হয়েছিল ৯৬ বছর।

আরো দেখুন
---------

* নারায়ণ দেবনাথের সৃষ্টিকর্মের রূপান্তর

তথ্যসূত্র
---------

1. ↑  "তুলি থামল নারায়ণ দেবনাথের, বাঁটুল দি গ্রেটের স্রষ্টা যাত্রা করলেন ইতিহাসের দিকে"। সংগ্রহের তারিখ ২০২২-০১-১৮।
2. ↑  সংবাদদাতা, নিজস্ব (২০২২-০১-১৮)। "নারায়ণ দেবনাথ প্রয়াত, রেখে গেলেন হাঁদা, ভোঁদা, বাঁটুল, নন্টে, ফন্টে, কেল্টুদের"। *আনন্দবাজার পত্রিকা*। সংগ্রহের তারিখ ২০২২-০১-১৮।
3. ↑  "নারায়ণ দেবনাথের মৃত্যুর সঙ্গেই কি মৃত্যু হল বাঙালির প্রথম সুপারহিরোর?"। *Zee24Ghanta.com*। ২০২২-০১-১৮। সংগ্রহের তারিখ ২০২২-০১-১৮।
4. 1 2  সংবাদদাতা, নিজস্ব। "নারায়ণ দেবনাথ প্রয়াত, রেখে গেলেন হাঁদা, ভোঁদা, বাঁটুল, নন্টে, ফন্টে, কেল্টুদের"। *www.anandabazar.com*। সংগ্রহের তারিখ ২০২২-০১-১৮।
5. ↑  "নন্টেফন্টে-হাঁদাভোদা-বাঁটুলকে রেখে চলে গেলেন স্রষ্টা, প্রয়াত নারায়ণ দেবনাথ"। *News18 Bengali*। ২০২২-০১-১৮। সংগ্রহের তারিখ ২০২২-০১-১৮।
6. ↑  "রঙিন শৈশবের ফেরিওয়ালা, 'নারায়ণ দি গ্রেট'"। *এই সময়*। সংগ্রহের তারিখ ২০২২-০১-১৮।
7. ↑  "হারালো বাঙালির শৈশব! চলে গেলেন প্রখ্যাত কার্টুনিস্ট নারায়ণ দেবনাথ!"। ২০২২-০১-১৮। ২০২২-০১-১৮ তারিখে মূল থেকে আর্কাইভ করা। সংগ্রহের তারিখ ২০২২-০১-১৮।

বহিঃসংযোগ
---------


উইকিমিডিয়া কমন্সে **নারায়ণ দেবনাথ** সংক্রান্ত মিডিয়া রয়েছে।